ครม.อนุมัติเงินช่วยเกษตรผู้ปลูกข้าว นาปี 2561/62 เพิ่มเติมอีกกว่า 5 พันล้านบาท พร้อมปรับสัดส่วนสินเชื่อโครงการบ้านล้านหลัง
ครม.อนุมัติเงินช่วยเกษตรผู้ปลูกข้าว นาปี61/62 เพิ่มเติมอีกกว่า 5 พันล้าน พร้อมประบสัดส่วนสินเชื่อโครงการบ้านล้านหลัง หวังช่วยกลุ่มผู้มีรายได้น้อย นายณัฐพร จาตุศรีพิทักษ์ ที่ปรึกษารัฐมนตรีประจำสำนักนายกรัฐมนตรี แถลงผลประชุมคณะรัฐมนตรีในประเด็นที่เกี่ยวข้องกับเศรษฐกิจ คือ ครม.อนุมัติ ให้เพิ่มงบประมาณช่วยเหลือค่าเก็บเกี่ยวและเพิ่มคุณภาพข้าวให้แก่ ข้าวนาปีปีการผลิต 2561/62 ที่ดำเนินการโดย ธนาคารเพื่อการเกษตรและสหกรณ์การเกษตร(ธ.ก.ส.) ซึ่งมีเป้าหมาช่วยเหลือเกษตรกรจำนวน 4,057,310 ครัวเรือน กรอบวงเงิน 56,474.02 ล้านบาท ตามหลักเกณฑ์การช่วยเหลือ 1,500 บาทต่อไร่ ครอบครัวละไม่เกิน 12 ไร่รวมเป็นเงินไม่เกิน 18,000 บาท ซึ่งผลจากการลงทะเบียนที่สิ้นสุดเมื่อวันที่ 28 กุมภาพันธ์ 2562 มีเกษตรกรเพิ่มขึ้นจากเป้าหมาย 278,824 ครัวเรือน จำนวนที่นา 3,483,539 ไร่ คิดเป็นงบประมาณรวม 5,225.31ล้านบาท พร้อมกันนี้ ครม.ยังได้เห็นชอบ การปรับกรอบวงเงินสินเชื่อโครงการบ้านล้านหลัง ในวงเงิน 50,000 ล้านบาทเพื่อให้ตอบสนองถึงความต้องการที่แท้จริงของประชาชน โดยปรับกรอบวงเงินสินเชื่อให้กลุ่มที่มีรายได้ต่ำกว่า 25,000 บาทต่อเดือน ให้มีวงเงินสินเชื่อใหม่ 40,000 ล้านบาท จากเดิม 20,000 ล้านบาท โดยมีอัตราดอกเบี้ยคงที่ร้อยละ 3 นาน 5 ปีเช่นเดิม และกลุ่มที่มีรายได้มากกว่า 25,000 บาทต่อเดือนมีวงเงินสินเชื่อ 10,000 ล้านบาท จากเดิมที่ 30,000 ล้านบาท โดยได้อัตราดอกเบี้ยร้อยละ 3 คงที่ 3 ปี จัดการปรับสัดส่วนวงเงินดังกล่าวทำให้รัฐบาลจะต้องอุดหนุนภาระอัตราดอกเบี้ยเพิ่มเติมอีกราว 789.66 ล้านบาท ซึ่งการปรับสัดส่วนดังกล่าวเนื่องมาจาก ยอดการจองสิทธิ์ของประชาชนที่มีถึง 127,200 ล้านบาท โดยเป็นกลุ่มที่มีรายได้ต่ำกว่า 25,000 บาทถึงร้อยละ 80 ของวงเงินทั้งหมด